Vor primi mai mulți bani la pensie. Şeful Casei de Pensii, Daniel Baciu, a explicat că anumiți pensionari vor lua mai mulţi bani la recalculare, în funcţie de anul în care s-au pensionat.
Cine primește mai mulți bani la pensie
Pensionarii care au beneficiat de un indice de corecţie mare vor avea creşteri mai mici. Totodată, cei care nu au beneficiat de indice de corecţie vor primi creşteri mai mari la recalcularea din septembrie.
Mai multe explicații a venit și de la ministrul Muncii, Simona Bucura Oprescu. Ea a susținut că cei care ar trebui să aibă pensii mai mici după recalculare, vor rămâne cu pensia actuală.
"Pensionarii care au beneficiat de un indice de corecţie mare vor avea creşteri mai mici, iar cei care nu au beneficiat de indice de corecţie vor beneficia de creşteri mai mari. Contează foarte mult care a fost nivelul contribuţiilor, istoricul profesional", a declarat şeful Casei de Pensii, Daniel Baciu.
Evoluția indicelui de corecție în funcție de an
Evidența indicilor de la Casa de Pensii arată că nu avem indice de corecție înainte de 2011. Astfel, pensionarii de dinainte de acest an ar trebui să aibă creștere de pensie mai mare.
Cel mai mare indice de corecție a fost în perioada 2020-2024. Astfel, românii pensionați în acest interval ar avea cele mai mici creșteri de pensii la recalculare, potrivit declarațiilor făcute de Daniel Baciu.
Evoluția indicelui de corecție în funcție de an este următoarea:
- anul 2011 – 1,12;
- anul 2012 – 1,17;
- anul 2013 (1 ianuarie – 22 ianuarie) – 1,17;
- anul 2013 (23 ianuarie – 31 decembrie) – 1,06;
- anul 2014 – 1,07;
- anul 2015 – 1,07;
- anul 2016 – 1,09;
- anul 2017 – 1,14;
- anul 2018 – 1,15;
- anul 2019 – 1,20;
- anul 2020 – 1,41;
- anul 2021 – 1,41;
- anul 2022 – 1,41;
- anul 2023 – 1,41;
- anul 2024 – 1,41.
Pensionarii vor începe să primească deciziile de recalculare din vară
Amintim că preşedintele Casei Naţionale de Pensii Publice (CNPP), Daniel Baciu, a semnat contractul cu firma care realizează softul informatic pentru recalcularea pensiilor.
Astfel, pensionarii vor începe să primească deciziile de recalculare din vară. Totodată, vor intra în plată noile pensii din 1 septembrie.
Legea pensiilor a fost publicată în Monitorul Oficial pe 6 decembrie 2023. Ea se aplică începând din 1 ianuarie 2024.
O parte din prevederi intră în vigoare de la începutul anului. În schimb, cele mai multe intră în vigoare din luna septembrie.